Եգիպտացորենի ալյուր

Եգիպտացորենի ալյուր, եգիպտացորենի չորացված հատիկից աղացած մթերք։ Այս մթերքը լայնորեն կիրառվում է բազմաթիվ ազգերի խոհանոցներում։ Այդպիսի ալյուրն օգտագործվում է թե՛ որպես հացի, հացաբուլկեղենի թխման, բլիթների, շիլաների պատրաստման հիմնական բաղադրիչ, թե՛ որպես ուտեստների հավելում (օրինակ՝ չուրչխելա պատրաստելիս խաղողի հյութի խմորման համար)։

Պատմություն 

Եգիպտացորենը հանդիսանում է Ամերիկայի բնիկ ժողովուրդների գյուղատնտեսության ավանդական մշակաբույսը։ Լատինական Ամերիկայում եգիպտացորենն օգտագործում են ավելի մեծ քանակությամբ, քան մոլորակի որևէ այլ վայրում։ Այն հիմնական մշակաբույս է հանդիսանում Մեքսիկայի, Կոլումբիայի, Պերուի, Էկվադորի, Վենեսուելայի և Պարագվայի ազգային խոհանոցների համար։

Եվրոպացիների կողմից Ամերիկայի հայտնագործումից հետո՝ բազմաթիվ տեղական մշակաբույսեր ներմուծվեցին Եվրոպա և սկսեցին մշակվել, այդ թվում՝ եգիպտացորենը։ Եվրոպայից եգիպտացորենը ներմուծվեց Աֆրիկա և Ասիա։

Նախկին ԽՍՀՄ-ի տարածքում եգիպտացորենը ամենաառաջինը հայտնվել է 17-րդ դարի վերջում Մոլդովայում և Վրաստանում։

Ուտեստներ՝ եգիպտացորենի ալյուրից

Ամերիկա 
 Արեպա՝ եգիպտացորենի բլիթներ, որոնք տարածված են վենեսուելական և կոլումբիական խոհանոցներում
 Տորտիյա՝ եգիպտացորենից պատրաստված բլիթներ, որոնք մեծ տարածում ունեն Մեքսիկայում։

Աֆրիկա 
 Ուգալի

Եվրոպա 
 Բանուշ՝ գուցուլական ուտեստ, որն իրենից ներկայացնում է եգիպտացորենի ալյուրից պատրաստված շիլա՝ սերուցքով կամ թթվասերով եփված։
 Գոմի՝ Վրաստանի արևմուտքում տարածված եգիպտացորենի շիլայի տեսակ, որը փոխարինում է հացին։
 Կաչամակ՝ եգիպտացորենի շիլայի սերբիական և բուլղարական տարբերակ, որը թուրքական անվանում է ստացել Օսմանյան կայսրության օրոք։
 Մալայ՝ Ռումինիայում տարածված եգիպտացորենի շիլա։
 Մամալիգա՝ եգիպտացորենի ալյուրից պատրաստված շիլա, որը լայն տարածում ունի Մոլդովայում։
 Մճադի՝ եգիպտացորենի վրացական բլիթ։ 
 Պոլենտա՝ Հարավային Եվրոպայում, առավելապես՝ Իտալիայում տարածված եգիպտացորենի շիլա։

Տես նաև 
 Ալյուր

Ծանոթագրություններ

Արտաքին հղումներ 
 Եգիպտացորենի ալյուրով պատրաստվող ուտեստների բաղադրատոմսեր
 Եգիպտացորենի ալյուրի օգտակար և վնասակար հատկանիշները
 Եգիպտացորենի ալյուրի բաղադրությունն ու որակական հատկանիշները

Խոհանոց
Համաշխարհային խոհանոց